Diit 20
Pal kɛ kui̱ juɔ̱c
(Dit Dee-bid)
1
Bi Kuoth Nhial ji̱ loc
guäth in ti̱i̱ rikä!
Bi ciöt Kuɔth Je-kɔb ji̱ gaŋ!
2
Bɛ ji̱ jäk kä luäk luaakdɛ,
kä bɛ ji̱ ka̱m luäk kä Dha-yɔn!
3
Kä bɛ mucku diaal tim,
kä bɛ mucku tin waŋkɛ nhɔk!
4
Kä bɛ ji̱ ka̱m tin go̱o̱ri kɛ lɔcdu,
kä bɛ cärku diaal jak kä thuɔ̱ɔ̱k!
5
Kä kɛ juɔ̱cdu kɛ naath bakɔ rɔal
kɛ tɛ̈th lɔaac,
kä bakɔ bɛɛra kap nhial
kɛ ciöt Kuɔthda!
Bi Kuoth Nhial tin diaal
tin ci thiec ka̱m ji̱!
6
Kä täämɛ cä ŋa̱c ɛn ɣöö
Kuoth Nhial bɛ kuäärɛ luäk,
bɛ jɛ loc ni puɔ̱ɔ̱rädɛ kɛ buɔ̱m
tetdä cuëëcdɛ.
7
Tha̱a̱ŋ nath ŋa̱thkɛ ni thurbiɛɛli,
kä nɛy tin kɔ̱ŋ ŋa̱thkɛ
ni jiöŋkööri,
duundɛ ɣöö ku nɛy lɛ ŋäth ni
ciöt Kuɔth Nhial Kuothda.
8
Kɛn ca kɛ däk kä ba kɛ joc,
duundɛ ɣöö bakɔ wä thi̱n
kä bakɔ cuɔ̱ŋ ɛ bum.
9
Kämni kuäär juɔ̱c nath
lö Kuoth Nhial,
kä loc nɛy mi cɔalkɔ ji̱.
